ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2925/97 υποβολή: Patricia McKenna (V) προς το Συμβούλιο (16 Σεπτεμβρίου 1997)

Θέμα: Οι ΗΠΑ εκπαιδεύουν το στρατό της Ρουάντα

Σε δημοσίευμα της γαλλικής εφημερίδας Le Monde, στις 28 Αυγούστου 1997, αναφέρεται ότι ο στρατός των Ηνωμένων Πολιτειών παρέχει πολεμική και στρατιωτική εκπαίδευση στο κυριαρχημένο από τους Tούτσι στρατό της Ρουάντα. Η Monde υποστηρίζει ότι υπήρχε έκθεση του Πενταγώνου, που επιβεβαίωνε το γεγονός.

Το πρόγραμμα στρατιωτικής εκπαίδευσης φέρεται να ξεκίνησε το 1994. Σύμφωνα με την έκθεση, εννέα στρατιωτικοί εκπαιδευτές των ΗΠΑ εκπαιδεύουν αυτήν την περίοδο 60 αξιωματικούς του στρατού της Ρουάντα.

Ο στρατός της Ρουάντα έχει κατηγορηθεί για τη σφαγή εκατοντάδων χιλιάδων Χούτους στο ανατολικό Ζαΐρ.

Έχει κάνει το Συμβούλιο κάποιο διάβημα στις αρχές των ΗΠΑ σχετικά με αυτήν την έκθεση; Πιστεύει ότι αυτή η στρατιωτική συνεργασία έχει παραβιάσει κατ' οιονδήποτε τρόπο το στρατιωτικό εμπάργκο που έχουν επιβάλει τα Ηνωμένα Έθνη στη Ρουάντα; Τι είδους δράση προτίθεται να αναλάβει το Συμβούλιο σχετικά με αυτό το ζήτημα;

Απάντηση (21 Νοεμβρίου 1997)

Το Συμβούλιο παρακολουθεί προσεκτικά την κατάσταση στην περιοχή των Μεγάλων Λιμνών και εκφράζει την ανησυχία του για τους ισχυρισμούς περί σφαγών στο Ζαΐρ, την σημερινή Δημοκρατία του Κογκό. Η Ένωση άσκησε πιέσεις στις αρχές του Κογκό για την απρόσκοπτη διεξαγωγή έρευνας από τα Ηνωμένα Έθνη, η οποία θα μπορέσει να καθορίσει τα γεγονότα και τους υπαίτιους.

Το Συμβούλιο δεν έλαβε εκθέσεις σχετικά με τα γεγονότα που γράφονται στον τύπο και αναφέρονται από τον Αξιότιμο κ. Βουλευτή. Κατά συνέπεια, δεν έκανε διαβήματα ενώπιον των αμερικανών αρχών σχετικά με το θέμα.

Όσον αφορά μια πιθανή παραβίαση του στρατιωτικού εμπάργκο που έχουν επιβάλει τα Ηνωμένα Έθνη στη Ρουάντα, το Συμβούλιο εφιστά την προσοχή στα ψηφίσματα 918 (1994), 1011 (1995) και 1053 (1996) του Συμβουλίου Ασφαλείας των Ηνωμένων Εθνών. Το ψήφισμα 918 της 16ης Μαΐου 1996 προβλέπει ότι όλα τα κράτη θα εμποδίσουν την πώληση ή την παράδοση στη Ρουάντα όπλων και συναφούς υλικού όλων των ειδών, συμπεριλαμβανομένων των όπλων και των πολεμοφοδίων, των οχημάτων και του στρατιωτικού υλικού, του υλικού παραστρατιωτικής αστυνομίας και ανταλλακτικών. Αναφέρεται αποκλειστικά στο υλικό και όχι στην στρατιωτική εκπαίδευση. Το ψήφισμα 1011 της 16ης Αυγούστου 1995 αίρει τις κυρώσεις του ψηφίσματος 918 όσον αφορά τις πωλήσεις ή παραδόσεις όπλων στη κυβέρνηση της Ρουάντα. Στο ψήφισμα 1053 της 23ης Απριλίου 1996, το Συμβούλιο Ασφαλείας δηλώνει ότι είναι αποφασισμένο να εφαρμόσει πλήρως, σύμφωνα με το ψήφισμα 1011 (1995), την απαγόρευση πώλησης ή παράδοσης σε μη κυβερνητικές δυνάμεις όπλων ή συναφούς υλικού που προορίζεται να χρησιμοποιηθεί στη Ρουάντα.
ΓΡΑΠΤΗ ΕΡΩΤΗΣΗ E-3413/97 υποβολή: Joaquim Miranda (GUE/NGL) προς την Επιτροπή (28 Οκτωβρίου 1997)

Θέμα: Επίσκεψη του Προέδρου της Ευρωπαοκής Επιτροπής στην Πορτογαλία

Ο Πρόεδρος της Ευρωπαϊκής Επιτροπής μετέβη στην Πορτογαλία στις 7 Οκτωβρίου προκειμένου νά συμμετάσχει σε σεμινάριο με θέμα «Το ευρωπαϊκό πεπρωμένο - Ένα πρότυπο για τον ΧΧΙ αιώνα», που διοργάνωσε το Κέντρο Πληροφόρησης Jacques Delors.

Με την ευκαιρία εκείνη, η οποία είχε αρκούντως δημοσιοποιηθεί από τα μέσα ενημέρωσης, πραγματοποιήθηκαν ακροάσεις με τον πορτογάλο Πρωθυπουργό (που κατέχει ταυτόχρονα και το αξίωμα του Γ. Γραμματέα του Σοσιαλιστικού Κόμματος) και με τον Πρόεδρο του Δημοκρατικού Κοινωνικού Κόμματος.

Δεν συμφωνεί άραγε η Επιτροπή ότι, ως ένδειξη στοιχειώδους ευγένειας, θα ήταν επιβεβλημένη η διοργάνωση ακροάσεων του Προέδρου της με όλες τις πορτογαλικές πολιτικές δυνάμεις που εκπροσωπούνται στο Ευρωπαϊκό Κοινοβούλιο;

Απάντηση του κ. Santer εξ ονόματος της Επιτροπής (13 Νοεμβρίου 1997)

Ο Πρόεδρος της Επιτροπής συναντά ευχαρίστως ευρύ φάσμα προσώπων, συμπεριλαμβανομένων βουλευτών, αλλά δεν είναι δυνατόν να συναντά όλα τα πολιτικά κόμματα σε όλα του τα ταξίδια.
ΓΡΑΠΤΗ ΕΡΩΤΗΣΗ E-2318/97 υποβολή: Leonie van Bladel (UPE) προς το Συμβούλιο (18 Iουλίου 1997)

Θέμα: Οι συνθήκες διαβίωσης των κρατουμένων στο Μαρόκο

1. Είναι ενημερωμένη η Ολλανδική Προεδρία του Συμβουλίου σχετικά με τις σκανδαλώδεις συνθήκες διαβίωσης που κυριαρχούν στις μαροκινές φυλακές;

2. Προβλέπει η Ολλανδική Προεδρία να προβεί σε διαβουλεύσεις με τις αρχές του Μαρόκου προκειμένου να επιτύχει βελτίωση των εν λόγω συνθηκών;

3. Γνωρίζει επίσης η Προεδρία τις συμφωνίες που έχουν συναφθεί μεταξύ των ισπανικών αρχών και του Μαρόκου και οι οποίες επιτρέπουν στουςΙσπανούς πολίτες που έχουν καταδικαστεί στο Μαρόκο να εκτίσουν την ποινή τους στην Ισπανία; Επίσης προβλέπει η Προεδρία να διαπραγματευθεί με το Μαρόκο συμφωνία επιτρέπουσα στους Ολλανδούς καταδικασθέντες στην εν λόγω χώρα να εκτίσουν την ποινή τους στις Κάτω Χώρες;

4. Κρίνει φρόνιμο η Προεδρία την κατάργηση του Ολλανδικού Προξενίου της Ταγκέρης από 1ης Σεπτεμβρίου 1997, έχοντας υπόψη το μεγάλο αριθμό Ολλανδών κρατουμένων στην φυλακή του Salι και έχοντας υπόψη το γεγονός ότι στις 15 Απριλίου ε.ε. προξενική αντιπροσωπεία της Ευρωπαϊκής Ένωσης ενημερώθηκε στην Ταγκέρη σχετικά με τις αξιοθρήνητες συνθήκες διαβίωσης που αντιμετωπίζουν κυρίως οι Ολλανδοί κρατούμενοι στην «Prison Civile»;

Απάντηση (13 Νοεμβρίου 1997)

Το Συμβούλιο δεν διαθέτει πληροφορίες για την κατάσταση των κρατουμένων στο Μαρόκο.

Όσον αφορά τα άλλα ζητήματα που έθεσε η αξιότιμος βουλευτής, η Προεδρία του Συμβουλίου δεν έχει σχετική αρμοδιότητα, επειδή αυτά τα θέματα εμπίπτουν στην αρμοδιότητα ενός κράτους μέλους της Ένωσης.

Το Συμβούλιο, ωστόσο, επιθυμεί να υπογραμμίσει τη σημασία που αποδίδει στην προστασία και στην προαγωγή των δικαιωμάτων του ανθρώπου. Το ζήτημα αυτό αποτελεί ουσιώδες στοιχείο της συμφωνίας μεταξύ των Ευρωπαϊκών Κοινοτήτων και του Βασιλείου του Μαρόκου και πρέπει να καθοδηγεί τις εσωτερικές και διεθνείς πολιτικές των δύο μερών. Εξάλλου, η ευρωμεσογειακή εταιρική σχέση στην οποία συμμετέχει πλήρως το Μαρόκο, αποτελεί προνομιακό πλαίσιο για την ενίσχυση του πολιτικού διαλόγου, για την προαγωγή των ανθρώπινων δικαιωμάτων και για την ανάπτυξη του κράτους δικαίου και της δημοκρατίας.
ΓΡΑΠΤΗ ΕΡΩΤΗΣΗ P-3224/97 υποβολή: Clive Needle (PSE) προς την Επιτροπή (9 Οκτωβρίου 1997)

Θέμα: Επανάληψη των παραγγελιών γεωτρυπάνων

Μετά τη διάσκεψη των εταιριών πετρελαιοειδών και άλλων, που πραγματοποιήθηκε στις 29 Σεπτεμβρίου 1997 στις Βρυξέλλες, για το ζήτημα της ακύρωσης των παραγγελιών γεωτρυπάνων, μια κοινοπραξία με έδρα το Great Yarmouth στην εκλογική μου περιφέρεια στο Norfolk της Μεγάλης Βρετανίας, διερευνά τις δυνατότητες για νέες παραγγελίες γεωτρυπάνων με την βοήθεια εταιρείας που ειδικεύεται στα νέα ανυψωτικά συστήματα, ερευνητών τοπικού πανεπιστημίου και άλλων τοπικών εταίρων οι οποίοι εξετάζουν τόσο τις οικονομικές όσο και τις περιβαλλοντικές επιπτώσεις αυτού του σχεδίου.

Έχει υπόψη της η Επιτροπή το έργο που επιτελείται στο Great Yarmouth και, εάν ναι, σε ποιές ενέργειες προτίθεται να προβεί προκειμένου να αναλύσει τη χρησιμότητα του σχεδίου και να κοινοποιήσει τα πορίσματά της;

Απάντηση του κ. Παπουτσή εξ ονόματος της Επιτροπής (6 Νοεμβρίου 1997)

Το θέμα στο οποίο αναφέρεται το Αξιότιμο Μέλος αποτελεί ζήτημα που ενδιαφέρει σημαντικά την Επιτροπή.

Η Επιτροπή προσφάτως παρέλαβε τα αποτελέσματα ευρείας μελέτης σχετικά με την αποξήλωση των υπεράκτιων εγκαταστάσεων εξόρυξης πετρελαίου και φυσικού αερίου, σύμφωνα με τα οποία είναι τεχνικώς εφικτό να αφαιρεθούν σχεδόν όλες οι χαλύβδινες κατασκευές που υπάρχουν. Παρουσιάζει λοιπόν ιδιαίτερο ενδιαφέρον ο τρόπος με τον οποίο η βιομηχανία συνεχώς αναπτύσσει νέες και αποτελεσματικότερες τεχνολογίες σε αυτόν τον τομέα.

Η Επιτροπή γνωρίζει το έργο του «Great Yarmouth» και επιθυμεί να διερευνήσει όλες τις δυνατότητες για την επαναχρησιμοποίηση αυτών των εγκαταστάσεων. Η Επιτροπή δραστηριοποιείται στο πλαίσιο της σύμβασης Όσλο-Παρισιού (OSPAR) η οποία επιδιώκει την επίτευξη συμφωνίας επί του σφαιρικού ζητήματος της αποξήλωσης και διάθεσης υπεράκτιων εγκαταστάσεων, και παρακολουθεί εκ του σύνεγγυς τις εξελίξεις σε όλη την Ευρώπη στον τομέα αυτό, όπου περιλαμβάνεται η αποξήλωση ή επαναχρησιμοποίηση των εγκαταστάσεων. Εν προκειμένω, το έργο του Great Yarmouth είναι σημαντικό, δεδομένου ότι αφορά νέα μέθοδο ανύψωσης μεγάλων βαρών και τα αποτελέσματα αναμένονται με ενδιαφέρον στις συνεχιζόμενες συζητήσεις στο πλαίσιο της σύμβασης OSPAR.
ΓΡΑΠΤΗ ΕΡΩΤΗΣΗ E-2354/97 υποβολή: Leonie van Bladel (UPE) προς το Συμβούλιο (18 Iουλίου 1997)

Θέμα: O ρόλος των κυβερνητικών στρατευμάτων της Αγκόλα για την κατάκτηση του Ζαΐρ από τον Καμπίλα

Πώς κρίνει το Συμβούλιο το γεγονός ότι τα κυβερνητικά στρατεύματα, εμπράκτως υποστηριζόμενα από τον επίσημο στρατό της Αγκόλα, βοήθησαν τα στρατεύματα του Καμπίλα να κατακτήσουν το έδαφος του Ζαΐρ;

Έχει κοινοποιήσει το Συμβούλιο την αντίθεσή του προς παρόμοια στρατιωτική υποστήριξη, η οποία χρηματοδοτείται με τα έσοδα από την πώληση των υφισταμένων αποθεμάτων πετρελαίου, δηλ. χρήματα που προορίζονταν ακριβώς για την ανάπτυξη της Αγκόλα εν γένει και ειδικότερα για την βελτίωση της κατάστασης από ανθρωπιστική άποψη;

Πώς εξηγεί το Συμβούλιο στον ευρωπαίο πολίτη το γεγονός ότι τα αποθέματα πετρελαίου της Αγκόλα έχουν ήδη πωληθεί για τα τρία επόμενα έτη και ότι το κέρδος που αποφέρει η πώληση αυτή χρησιμοποιείται μεταξύ άλλων για την αγορά επιθετικού στρατιωτικού υλικού το οποίο προμηθεύει κατά μεγάλο μέρος χώρα η οποία συμμετέχει στην ειρηνευτική συμφωνία, συγκεκριμένα η Ρωσία, ενώ η Ευρωπαϊκή Ένωση διαθέτει χρήματα για τη γενική ανάπτυξη της χώρας;

Απάντηση (13 Νοεμβρίου 1997)

Από τις πληροφορίες που έχει λάβει το Συμβούλιο, φαίνεται ότι οι μονάδες του στρατού της Αγκόλα υποστήριξαν τα στρατεύματα του Καμπίλα ενώ οι μονάδες της UNITA υποστήριζαν κατά το ίδιο χρονικό διάστημα τον πρώην Πρόεδρο MOBUTU.

Πρόσφατα, η κυβέρνηση της Ρουάντα αναγνώρισε δημοσίως το ρόλο που διαδραμάτισαν τα στρατεύματά της στον αγώνα για τον έλεγχο της χώρας. Είναι σαφές ότι στη σύγκρουση αυτή έλαβαν μέρος και στρατεύματα άλλων χωρών της περιοχής.

Το Συμβούλιο καταδίκασε κάθε εξωτερική στρατιωτική παρέμβαση στη σύγκρουση, στο πρώην Ζαΐρμ και κάλεσε τα κογκολεζικά μέρη να επιλύσουν τη διαμάχη κατά τρόπο ειρηνικό.

Με διπλωματικά μέσα και μέσω του ειδικού Απεσταλμένου του στην περιοχή των Μεγάλων Λιμνών, του κ. Ajello, το Συμβούλιο κάλεσε τις κυβερνήσεις των χωρών της περιοχής να απόσχουν από κάθε παρέμβαση.

Το θέμα της αγοράς στρατιωτικού υλικού από την κυβέρνηση της Αγκόλα δεν υπάγεται στην αρμοδιότητα του Συμβουλίου. Τούτου λεχθέντος, το Συμβούλιο αναμφίβολα πιστεύει ότι θα ήταν σκόπιμο οι αρχές τόσο της Αγκόλα όσο και της UNITA να χορηγήσουν το μεγαλύτερο δυνατό μέρος των εσόδων τους σε κοινούς στόχους ανάπτυξης, στόχους οι οποίοι ορίζονται από τη Σύμβαση του Λομέ.
ΓΡΑΠΤΗ ΕΡΩΤΗΣΗ P-3287/97 υποβολή: David Hallam (PSE) προς την Επιτροπή (13 Οκτωβρίου 1997)

Θέμα: Διασυνοριακή αναμετάδοση υλικού «σκληρού πορνό» στην Ευρωπαοκή Ένωση

Στην απάντησή του στη Γραπτή Ερώτησή μου Ρ-2792/96 ((EE C 83 της 14.03.1997, σελ. 68 )), ο Επίτροπος ανέφερε ότι η Επιτροπή θα ζητήσει από το Η.Β. να επιβεβαιώσει ότι το σκεπτικό βάσει του οποίου κρίνει ότι τα κανάλια «Adult Channel», «Fantasy Channel» και «Playboy Channel», (τα οποία έχουν χαρακτηρισθεί από τις αρχές του Η.Β. ως «μαλακό πορνό») δεν αντιβαίνει στις διατάξεις του Άρθρου 22 της Οδηγίας 89/552/ΕΟΚ ((EE L 298 της 17.10.1989, σελ. 23 )).

Έλαβε άραγε η Επιτροπή καμία απάντηση από το Η.Β. και, σε καταφατική περίπτωση, είναι ικανοποιημένη με το σκεπτικό βάσει του οποίου η εν λόγω χώρα υποστηρίζει ότι τα προαναφερθέντα κανάλια πληρούν τις προυποθέσεις του Αρθρου 22;

Απάντηση του κ. Oreja εξ ονόματος της Επιτροπής (6 Νοεμβρίου 1997)

Η Επιτροπή ήρθε σε επαφή με τις αρχές του Ηνωμένου Βασιλείου για το θέμα που θέτει το Αξιότιμο Μέλος του Κοινοβουλίου. Εξήγησαν ότι σε αντίθεση με τα μη βρετανικά εγκεκριμένα κανάλια (όπως το ΤV Erotica, Rendez-vous) κατά των οποίων έχουν κινηθεί διώξεις σύμφωνα με τις διαδικασίες που προβλέπει το άρθρο 2 παράγραφος 2 της οδηγίας 89/552/ΕΟΚ, το περιεχόμενο του προγράμματος των τριών βρετανικών καναλιών που αναφέρονται θεωρείται αποδεκτό. Το άρθρο 22 της οδηγίας απαγορεύει τη μετάδοση προγραμμάτων «τα οποία ενδέχεται να βλάψουν σοβαρά τη σωματική, πνευματική ή ηθική ανάπτυξη των ανηλίκων» εκτός εάν εξασφαλίζεται «με επιλογή της κατάλληλης ώρας εκπομπής ή με άλλα εθνικής φύσεως μέτρα, ότι στην περιοχή μετάδοσης οι ανήλικοι δεν βλέπουν ή δεν ακούν κατά κανόνα τις εκπομπές αυτές». Και τα τρία αυτά βρετανικά κανάλια είναι συνδρομητικά κανάλια, κωδικοποιημένα και μεταδίδονται αργά τη νύχτα. Σπάνια περιλαμβάνουν καθαρά ερωτικό ή άνευ λόγου βίας υλικό και ιδίως όσον αφορά τις ερωτικές πράξεις τις αναπαριστούν αρκετά διαφορετικά από ότι αναπαριστώνται στις ταινίες «σκληρού πορνό» που δείχνουν τα απαγορευμένα κανάλια.

Παρόλα αυτά οι βρετανικές αρχές επιβεβαίωσαν την Επιτροπή ότι η Ανεξάρτητη Επιτροπή για την Τηλεόραση είναι ευαισθητοποιημένη σχετικά με την προβληματική φύση των καναλιών αυτών και τα παρακολουθεί τακτικά για να εξασφαλίσει τη συμμόρφωσή τους με τον κώδικα του προγράμματός της, συμμόρφωση η οποία αποτελεί όρο για τη χορήγηση αδείας. Οι βρετανικές αρχές ενημέρωσαν την Επιτροπή ότι έχουν υποβληθεί 11 μόνο καταγγελίες από θεατές το προηγούμενο έτος, συνήθως όταν μία καλωδιακή εταιρία είχε αντιμετωπίσει τεχνικά προβλήματα και ένα από τα κανάλια αυτά είχε κατά λάθος μεταδοθεί «στον αέρα». Η Επιτροπή ασχολήθηκε με όλες αυτές τις καταγγελίες και διορθώθηκαν οι τεχνικές ελλείψεις.

Η Επιτροπή είναι επομένως ικανοποιημένη που τα βρετανικά εγκεκριμένα κανάλια παρακολουθούνται προσεκτικά και ότι το περιεχόμενό τους δεν περιλαμβάνει υλικό που ενδέχεται «να βλάψει σοβαρά τη σωματική, πνευματική ή ηθική ανάπτυξη των ανηλίκων», που απαγορεύεται βάσει της οδηγίας καθώς και ότι έχουν ληφθεί επαρκή τεχνικά μέτρα και ότι η ώρα αναμετάδοσης είναι κατάλληλη έτσι ώστε να μη μπορούν να έχουν πρόσβαση σε αυτά οι ανήλικοι.
ΓΡΑΠΤΗ ΕΡΩΤΗΣΗ E-2987/97 υποβολή: Nikitas Kaklamanis (UPE) προς την Επιτροπή (1 Οκτωβρίου 1997)

Θέμα: Οικολογική καταστροφή στη Μεσόγειο από μεταλλαγμένο φύκι

Τα τελευταία χρόνια εξαπλώνεται ανεξέλεγκτα στη Μεσόγειο ένα είδος μεταλλαγμένου τροπικού φυκιού της, το «Καουλέρπα Ταξιφόλια», το οποίο έχει μεταφερθεί στην Ευρώπη για να διακοσμεί το ενυδρείο ενός γερμανικού ζωολογικού κήπου. Το φύκι υπέστη μετάλλαξη με αποτέλεσμα να δημιουργηθεί νέο είδος, το οποίο εξαπλώνεται με μεγάλη ταχύτητα και αντιστέκεται σε κάθε προσπάθεια εξόντωσής του.

Όπου εμφανίζεται δεν υπάρχουν πλέον κοράλια, σφουγγάρια, καβούρια και οποιοδήποτε άλλο είδος θαλάσσιας χλωρίδας και πανίδας, ενώ εξαφανίζονται, τελικά, και τα ψάρια. Το νέο αυτό είδος εξαπλώνεται με μεγάλη ταχύτητα και οδηγεί σε τεράστια οικολογική καταστροφή την ευαίσθητη Λεκάνη της Μεσογείου.

Θα ήθελα να πληροφορηθώ το πώς σκοπεύει να αντιδράσει η Ευρωπαϊκή Επιτροπή και τί πρωτοβουλίες πρόκειται να αναλάβει προκειμένου να αντιστραφεί η πορεία προς την καταστροφή στην οποία οδηγείται με μαθηματική ακρίβεια η Μεσόγειος.

Απάντηση της κας Bjerregaard εξ ονόματος της Επιτροπής (30 Οκτωβρίου 1997)

Στο διάστημα από το 1992 έως το 1995 η Επιτροπή συγχρηματοδότησε, μέσω του Life, ένα διεθνές έργο με σκοπό τη μελέτη του προβλήματος της επέκτασης των φυκών του είδους caulerpa taxifolia στην Μεσόγειο, και την πρόγνωση της περαιτέρω εξέλιξης του φαινομένου. Το έργο εκτελέστηκε από γαλλικές, ισπανικές και ιταλικές ομάδες.

Με βάση τα αποτελέσματα του ανωτέρω έργου, και λόγω της ακατάπαυστης επέκτασης των ανωτέρων φυκών, η Επιτροπή απεφάσισε το 1995 να χορηγήσει δεύτερη χρηματοδότηση από το Life για ενέργεια με σκοπό τη δοκιμή πειραματικών τεχνικών εξάλειψης των φυκών και την κατάστρωση στρατηγικής για την ανακοπή της επέκτασής τους. Το έργο συντονίζεται από τον όμιλο επιστημονικού σκοπού (GIS) Posidonie της Μασαλίας, από τον οποίο το Αξιότιμο Μέλος του Κοινοβουλίου μπορεί να αναζητήσει αναλυτικότερες πληροφορίες.

Ο GIS Posidonie διοργάνωσε συγκεκριμένα, στις 19 και 20 Σεπτεμβρίου 1997, ημερίδα με αντικείμενο τον έλεγχο της επέκτασης του είδους caulerpa taxifolia. Τα πρακτικά της ημερίδας αυτής αναμένεται να δημοσιευθούν προσεχώς.

Πρέπει να σημειωθεί ότι μολονότι η Επιτροπή, μέσω του χρηματοδοτικού μέσου Life, συμμετέχει στο χαρακτηρισμό του υπόψη προβλήματος και στις πειραματικές φάσεις επίλυσης, τα ενδεχόμενα προς λήψη διαρθρωτικά μέτρα υπόκεινται στην ευθύνη των οικείων κρατών μελών.
ΓΡΑΠΤΗ ΕΡΩΤΗΣΗ E-2911/97 υποβολή: Johanna Maij-Weggen (PPE) προς την Επιτροπή (17 Σεπτεμβρίου 1997)

Θέμα: Παιδιά που πάσχουν από Aids στην Αφρική

Σύμφωνα με στοιχεία της Unicef, πεθαίνουν κάθε μέρα από το Aids 1.000 παιδιά, στις 15 αφρικανικές χώρες της Σαχάρας και ότι μόνο κατά το 1996 έχουν μολυνθεί με τον ιό HIV 4.000 παιδιά.

Σύμφωνα με την Unicef μετά το έτος 2000 η μέση προσδοκία ζωής στις χώρες αυτές θα μειωθεί κατά 11 χρόνια.

Είναι σε θέση να υποδείξει η Επιτροπή ποιά μέτρα λαμβάνει από κοινού με τις ενδιαφερόμενες αφρικανικές χώρες για την πρόληψη της μόλυνσης από τον ιό HIV;

Τί ποσό διαθέτει η Ευρωπαϊκή Ένωση για την πρόληψη του Aids στις εν λόγω αφρικανικές χώρες;

Απάντηση του κ. Pinheiro εξ ονόματος της Επιτροπής (15 Οκτωβρίου 1997)

Το 1986 η διεθνής κοινότητα άρχισε να αντιμετωπίζει με μέτρα τον κίνδυνο επιδημίας από τον ιό του συνδρόμου επίκτητης ανοσοποιητικής ανεπάρκειας στον άνθρωπο. Στο πλαίσιο της εν λόγω συντονισμένης διεθνούς δράσης, η Κοινότητα ξεκίνησε το ίδιο της το πρόγραμμα, κατά τα μέσα του 1987, στην αρχή ως σκέλος του προγράμματός της συνεργασίας με τις χώρες ΑΚΕ (Αφρική, Καραϊβική, Ειρηνικός) και στη συνέχεια επεκτείνοντάς το σε όλες τις αναπτυσσόμενες χώρες, με την πρόβλεψη μιας νέας γραμμής του προϋπολογισμού το 1988 (Β7-6211). Από το 1987 έως τα μέσα του 1997, η Κοινότητα κατέβαλε περίπου 170 εκατ. ECU για στήριξη δραστηριοτήτων για το AIDS/HIV σε αναπτυσσόμενες χώρες. Το μεγαλύτερο μέρος των χρημάτων αυτών χρησιμοποιείται για πρόληψη της μετάδοσης του ιού στην αφρικανική ήπειρο όπου το πρόβλημα έχει λάβει μεγάλες διαστάσεις.

Η Κοινότητα έχει αναλάβει ειδικές δράσεις σχετικά με το AIDS στα παιδιά, με την παροχή συμβουλών, κατάρτισης και πληροφόρησης στις νέες γυναίκες προκειμένου να μειωθεί η μετάδοση του ιού από τη μητέρα στο παιδί κατά την εγκυμοσύνη. Επίσης το πρόγραμμα εστιάζεται ειδικά στη στήριξη πρωτοβουλιών που αφορούν τη σχολική εκπαίδευση και κινητοποίηση των νέων με στόχο την πρόληψη της μετάδοσης του ιού HIV στη νεολαία. Η κατάστρωση στρατηγικών θεραπείας των βρεφών και των παιδιών που πάσχουν από τον ιό HIV έχει επίσης αποτελέσει αντικείμενο στήριξης. Εν τω μεταξύ συνεχίζεται η διάδοση πληροφοριών και οι συζητήσεις σε διάφορα θεσμικά όργανα σχετικά με τις δραστηριότητες των προγραμμάτων στον τομέα αυτόν.

Στις 7 Ιανουαρίου 1994, η Επιτροπή υπέβαλε ανακοίνωση στο Συμβούλιο και στο Κοινοβούλιο σχετικά με τις αρχές που διέπουν την πολιτική και τις στρατηγικές προτεραιότητες στον τομέα των δραστηριοτήτων της Κοινότητας και των κρατών μελών στις αναπτυσσόμενες χώρες στον τομέα του AIDS/HIV ((COM (93) 479. )). Οι εν λόγω πολιτικές και στρατηγικές εγκρίθηκαν με ψήφισμα (αριθ. 6449/94) της 6ης Μαΐου 1994.

Μια έκθεση σχετικά με την πρόοδο της εφραμογής του κοινοτικού προγράμματος HIV/AIDS υποβλήθηκε από την Επιτροπή στην επιτροπή ανάπτυξης του Κοινοβουλίου τον Μάρτιο 1997 (Εφαρμογή του Κοινοτικού προγράμματος για το HIV/AIDS στις αναπτυσσόμενες χώρες).
ΓΡΑΠΤΗ ΕΡΩΤΗΣΗ E-2684/97 υποβολή: Marνa Sornosa Martνnez (GUE/NGL) και Pedro Marset Campos (GUE/NGL) προς την Επιτροπή (1 Σεπτεμβρίου 1997)

Θέμα: Συγκέντρωση όζοντος στο ανατολικό τμήμα της Ισπανίας

Στην επαρχία του Castellσn, στην αυτόνομη περιφέρεια της Βαλένθια, διεξάγεται μια μελέτη με πρωτοβουλία της Ευρωπαϊκής Επιτροπής, η οποία έχει ονομαστεί «Σχέδιο Bema» και αναλύει την ατμοσφαιρική ρύπανση στην περιοχή.

Η υπερβολική συγκέντρωση όζοντος στην τροπόσφαιρα οφείλεται, σύμφωνα με τους ειδικούς του Κέντρου Περιβαλλοντολογικών Μελετών της Μεσογείου (CEAM), στα διυλιστήρια και στη ραγδαία εξάπλωση του αυτοκινητιστικού δικτύου τα τελευταία χρόνια. Αυτή η κατάσταση προκαλεί αναπνευστικές ασθένειες και έχει αρνητικές επιπτώσεις στις καλλιέργειες. Οι επιστήμονες προειδοποιούν ότι οι οξειδωτικές επιπτώσεις του όζοντος έχουν ήδη προκαλέσει την εξαφάνιση των μεσογειακών πηγών και αν δεν ληφθούν περιοριστικά μέτρα, σε ένα χρονικό διάστημα 20 ετών η ανεκτή για τα ανθρώπινα όντα συσσώρευση του όζοντος θα υπερβεί τα όρια.

Η λεκάνη της Μεσογείου θεωρείται ως πλέον απειλούμενη ζώνη.

1. Εκτός από τις μελέτες εκτίμησης της κατάστασης, οι οποίες πρόκειται να ολοκληρωθούν σε λίγο διάστημα, έχει υιοθετήσει η Επιτροπή επείγοντα μέτρα, ώστε να μην επιδεινωθεί η τωρινή κατάσταση;

2. Έχει η Επιτροπή αποδείξεις για παραβίαση της οδηγίας 84/360/ΕΟΚ ((EE L 188 της 16.7.1984, σελ. 20. )) του Συμβουλίου της 28ης Ιουνίου 1984 σχετικά με την καταπολέμηση της ατμοσφαιρικής ρύπανσης που προέρχεται από βιομηχανικές εγκαταστάσεις;

3. Τί διαπραγματεύσεις μπορεί να ξεκινήσει η Επιτροπή με τις ισπανικές αρχές με σκοπό να διασφαλιστεί η τήρηση της κοινοτικής νομοθεσίας σχετικά με το περιβάλλον και ειδικά η εφαρμογή της οδηγίας 91/156/ΕΟΚ ((EE L 78 της 26.3.1991, σελ. 32. )) περί των στερεών αποβλήτων, καθώς και της προαναφερθείσας οδηγίας 84/360/ΕΟΚ;

Απάντηση της κας Bjerregaard εξ ονόματος της Επιτροπής (6 Οκτωβρίου 1997)

1. Η Επιτροπή συμφωνεί με το Αξιότιμο Μέλος του Κοινοβουλίου ως προς το ότι η μεσογειακή λεκάνη αποτελεί εξαιρετικά ευαίσθητη περιοχή. Ωστόσο, η Επιτροπή δεν έχει λάβει έκτακτα μέτρα για το τροποσφαιρικό όζον για την επαρχία του Castellσn στην Ισπανία.

2. Η Επιτροπή δεν έχει στοιχεία για τυχόν παράβαση της οδηγίας του Συμβουλίου 84/360/ΕΟΚ εκ μέρους της Ισπανίας.

3. Η Επιτροπή δεν αναγνωρίζει την ύπαρξη προβλημάτων εφαρμογής της οδηγίας 84/360/ΕΟΚ στην Ισπανία. Ωστόσο, κατόπιν διαδικασίας επί παραβάσει που κίνησε η Επιτροπή, το Ευρωπαϊκό Δικαστήριο κατεδίκασε την Ισπανία στις 5 Ιουνίου 1997, για μη κοινοποίηση των εθνικών μέτρων εφαρμογής της οδηγίας 91/156/ΕΟΚ.

Κατόπιν τούτων, η Επιτροπή ζήτησε να ενημερωθεί από τις ισπανικές αρχές για τα μέτρα που έχουν ληφθεί προκειμένου να συμμορφωθούν με την απόφαση του Δικαστηρίου. Οι ισπανικές αρχές απήντησαν στην Επιτροπή ότι ενεκρίθη από το συμβούλιο υπουργών ένα «Anteproyecto de Ley de Residuos» και ότι το νομοσχέδιο αναμένεται να εγκριθεί πριν από τα τέλη του έτους εξασφαλίζοντας κατ' αυτόν τον τρόπο την συμμόρφωση με την απόφαση του Δικαστηρίου και με τις υποχρεώσεις που υπέχει δυνάμει της οδηγίας 91/156/ΕΟΚ.